Hryðjuverk geðsjúks öfgamanns

Hryðjuverkin í Noregi, þar sem yfir nítíu manns voru myrt í sprengjuárásinni í Osló og hinni viðbjóðslegu skotárás á ungmennin á eynni Utöya sýna hve ótrúlegum harmi einn maður getur valdið, en oftast standa skipulögð öfgasamtök fyrir hörmungaratburðum af slíkri stærðargráðu.

Fólk er algerlega berskjaldað fyrir svona brjálæðingum, eins og sýnir sig í þessu tilfelli, en ekki nokkur maður í umhverfi hans, eða sem til hans þekkti, virðist hafa haft hinn minnsta grun um hann væri að undirbúa einhvern mesta glæp sem framinn hefur verið á Norðulöndum.

Sjálfur virðist hann ekki hafa gefið neitt upp um fyrirætlanir sínar á þeim netsíðum sem hann var virkur á, en slíkt mun þó vera nokkuð algengt, t.d. hjá þeim ungmennum sem hafa staðið fyrir skotárásum á skóla og aðra fjölmenna staði. Þegar svona vitstola menn eiga í hlut skiptir ekki máli hvort þeir eru vinstri- eða hægriöfgamenn, því í raun er hugur þeirra jafn sjúkur hverjar sem skoðanir þeirra eru á mönnum og málefnum. Geðsjúklingar af þessari gerð geta sjálfsagt alltaf fundið afsakanir í huga sér til að réttlæta gerðir sínar.

Norðmenn eru nánasta vina- og frændþjóð okkar Íslendinga og því snertir þessi hræðilegi atburður okkur djúpt og hugur okkar og samúð er með norsku þjóðinni.

Fyrri ummæli:
Mér sýnist augljóst, þar sem ekkert benti til hvað hann var að undirbúa á löngum tíma, sýni um fram allt kaldrifjaðan og skipulagðan ásetning að framkvæma út í ystu æsar pólitískan rétttrúnað sinn frekar en geðsýki.

En það má svo sem segja að ekkert sé heilbrigt við pólitískar öfgar, hvort heldur er til hægri eða vinsti.

Jú, það skiptir miklu máli hvort að hann sé róttækur hægri maður.

Ekki reyna að fara í grafgötur með það nú þegar ljóst er að ekki er hægt að kenna múslimum um morðin.

Hefði hann verið róttækur vinstri maður hefði allt farið í háaloft meðal Moggabloggaranna.

En nú, þegar þessi óþægindi hafa verið tengd hægriöflum, þá er allt gert til að reyna að þagga það niður.

Fjöldamorð á börnum hefur ekki verið aðferð róttækra vinstri manna og anarkista. Og þá er ég auðvitað ekki að tala um vinstri sinnaða stjórnvaldssinna á borð við þá sem stjórnað hafa stórum vinstrisinnuðum ríkjum heldur vinstri menn með anarkískar og átónómískar tendensíur.

Ummæli:
Raunar er það ekki rétt að þessi ólánsmaður hafi ekkert sagt eða gert í þessa veruna. Hann hafði ekki farið leynt með hatur sitt á Verkamannaflokknum og leiðtogum hans, sem hann kallaði m.a. "landsmorðingja" á samskiptasíðum.

Ekki ósvipað er að gerast hér á landi varðandi með hatursáróðurinn gegn ríkisstjórnarflokkunum þar sem mönnum eru ekki vandaðar kveðjurnar, nafngiftirnar og landráðaásakanir. Eru hugsanlega einhverjir "Breivikingar" að undirbúa eitthvað svipað hér á landi? Það er allavega full ástæða til að taka hatursskrif og hótanir í garð ráðherra og ríkisstjórnar alvarlega í ljósi þessara atburða, erum við ekki sammála um það nafni?

Verkefni: Uppbyggilegir eiginleikar
Merking: Ræða ákveðna punkta